 NA DAILY MONITOR KAMPALA, UGANDA WANAUME nchini Uganda wameonywa dhidi ya kupima chembechembe za uhusiano wa damu (DNA) kujua ikiwa watoto ni wao au ni wa wanaume wengine.  Simon Peter Mudeyi, Msemaji wa Idara ya Uhamiaji Uganda katika Wizara ya Mambo ya Ndani, alisema hatua hiyo inavunja ndoa. Onyo lake linajiri baada ya kuripotiwa kuwa wanaume 32 Uganda walifutilia mbali pasipoti za ‘watoto’ wao. “Ikiwa huwezi kustahimili matokeo ya DNA, heri usifanye. Wewe tunza mtoto wako. Ikiwa mama yako bado yuko hai, huenda ukaambiwa kuwa unayemfahamu kuwa baba yako siye. Unapaswa kujua kwamba mwanamume mwingine anaweza kuwa analea mtoto wako pia kwa hivyo usichukulie mambo haya ya DNA kibinafsi,” akasema Bw Mudeyi. Katika mazungumzo mengine kwenye kituo cha televisheni cha Urban nchini Uganda, Bw Mudeyo pia alisimulia hadithi ya tajiri ambaye alikuwa na watoto 15 na kumtenga mtoto wake mmoja. Mtoto huyu mmoja ambaye ni wakili alipinga madai ya baba yake na kuthibitisha kwamba alikuwa mmoja wa warithi halali. Ilibainika kuwa kati ya watoto 14, wanne tu akiwemo yule aliyeachwa nje ndio walikuwa watoto wa kibayolojia wa tajiri huyo. Hivi sasa, kuna mjadala wa kupima DNA unaendelea nchini Uganda baada ya wanaume 32 kutembelea Idara ya Uhamiaji kufuta pasipoti za watoto wanaoamini sio wao. Daily Monitor iliripoti kwamba wanaume hawa walibaini watoto hawa si wao kibaolojia. Hata hivyo, Bw Mudeyi aliambia walalamishi hao kwamba pasi hizo haziwezi kufutwa isipokuwa waende kwa Mamlaka ya Usajili wa Vitambulisho vya Kitaifa ili kubadilisha maelezo yao. Zaidi ya hayo, wanaume kadhaa wamekuwa wakienda kwa Wizara ya Mambo ya Ndani wakiwa na vitu kama vile nywele, kucha na sampuli za damu ili kuchukuliwa vipimo kubaini ikiwa wanawalea watoto wao halali au la. Baadhi ya watu wametoa maoni yao kuhusiana na mjadala huo wa kupima DNA. Uaminifu Kulingana na Jordan Turyatunga, hatua ya kuchukua DNA ni muhimu kwa kuwa itakuonyesha ikiwa mke wako ni mwaminifu au la. “Hatua ya wanaume kupima DNA Uganda haifai kuchukuliwa kuwa ya mzaha. Inafunua hali halisi za wale wanaochukuliwa kuwa wake waaminifu,” akasema Turyatunga. Naye Grace Nakirijja Lwanga alisema, “Kwa kuwa suala la DNA linazidi kuenea, tunahitaji kuasisi mfumo huo. Chochote kinachofanyika kinapaswa kuwa kwa maslahi ya mtoto.” Kwa upande wake, Nsimenta Isaac alisema hakuna haja mwanaume kumlea mtoto ambaye si wake. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  